ከኳታር ጋር ግንኙነታቸውን  ያቋረጡ  አገራት  ሰባት መድረሳቸው ተገለጸ
ኳታር በሰሞኑ በገባችው  ፖለቲካዊ   ችግር  ምክንያት  ግንኙነታቸውን ያቋረጡባት አገራት  ሰባት መድረሳቸው ተገለጸ ። አሁን ግንኙነታቸውን ያቋረጡ አገራት ቁጥር ሰባት ደርሷል፡፡ ሌሎች የባህረ ሰላጤው አገራት እና ጉዳዩ የሚመለከታቸውም ቢሆኑ ይፋ አያድርጉት እንጂ እጃቸውን መሰብሰብ ጀምረዋል፡፡አገሪቱ ምንም እንኳ በሀብቷ የበለፀገች ብትሆንም የምግብ ፍላጎቷን የምታሟላው ከጎረቤቶቿ ነው፡፡ከሰሞኑ ለዚህ ስጋቷ የደረሰችላት ኢራን  እስከመች ድረስ መፍትሔ እንደምትሆናት አይታወቅም፡፡ስለዚህ ኳታር ያላት ብቸኛ አማራጭ ከአረብ አገራት ጋር ያላትን ዲፕሎማሲያዊ ግንኙነት ዳግም ማለሳለስ ብቻ ነው፡፡ለዚህ ደግሞ ከአገራቱ ጋር በተናጠልም ሆነ አንድ ላይ በጠረጴዛ ዙሪያ መወያየት እንደምትፈልግ ደጋግማ መግለፁዋን የውጭ ጉዳይ ሚኒስትሩ ሼክ ሞሐመድ ቢን አል ታኒ ተናግረዋል፡፡አገሪቱ ዲፕሎማሲዋን ለማጠናከር ያላት አማራጭ ደግሞ የአገሬው ግዙፍ የመገናኛ ብዙሃን አል ጀዚራ ነው ይላሉ፡፡እንደ ውጭ ጉዳይ ሚኒስትሩ አልጀዚራ የአረቡን ዓለም ጉዳይ በጥልቀት ይተነትናል፡፡ ለባህረ ሰላጤው አገራት ሰላምና መረጋጋት፣ እንዲሁም እድገት የበኩሉን ይወጣል ታዲያ ለምን የራሱ ጉዳይ አልተሰማውም ሲሉ ይከሳሉ፡፡አልጀዚራ የኳታርን ፍላጎት መሠረት አድርጎ ከአረብ አገራት ጋር እንድትወያይ በመካከላቸው የተፈጠረውን ችግር እንድትፈታ ማድረግ ይችል ነበር ይላሉ፡፡የኳታርን ገፅታ የሚገነቡ፤ ግንኙነቷን የሚያጠናክሩ ዜናዎችን ከማሰራጨት ይልቅ እንደሌላው ዓለም አሉባልታን በመንዛት ተጠምዷል ሲሉ ያነሳሉ፡፡ኳታር የሽብር ቡድኖችን ትደግፋለች በሚል የደረሰባትን በደል ያህል አልጀዚራም ቀምሷል፡፡ ለአብነት ያህል በቀውሱ መነሻ ማግስት ሳዑዲ በሪያድ የሚገኘውን የአልጀዚራን ቢሮ ዘግታለች፡፡ የስራ ፈቃዱንም በመሰረዝ ከአሸባሪ ቡድኖች ተርታ ስሙን ዘርዝራለች፡፡ዮርዳኖስም ብትሆን በይፋ ጣቢያውን ከአማን አስወጥታዋለች፡፡ በግብፅም የደረሰው እንዲሁ የሚታወስ ነው፡፡ ታዲያ ለምን አልጀዚራ ዝም አለ ይላሉ የውጭ ጉዳዩ፡፡ኳታር በጉዳዩ ዙሪያ ለድርድር ዝግጁ ብትሆን የመገናኛ ብዙሃኖቿ ግን ይህን ሚና አልተወጡም ባይ ናቸው፡፡ይህ በእንዲህ ከቀጠለ ለኳታር ጀርባቸውን የሚሰጡ አገራት ቁጥር መበራከቱ አይቀርም፡፡ያን ጊዜ ደግሞ አገሪቱ ስጋቷ እጅጉን ይባባሳል፡፡